सीएमएचओ विवाद खत्म, डॉ. यादव ही रहेंगे कोटा के सीएमएचओ
कोटा|कोटा सीएमएचओकी कुर्सी को लेकर पिछले एक सप्ताह से चल रहा विवाद आखिरकार बुधवार को समाप्त हो गया। निदेशालय ने इस मामले में दो लाइन का एक आदेश जारी कर दिया, जिससे सारी स्थिति स्पष्ट हो गई। इसी आदेश के इंतजार में 23 दिसंबर से डॉ. नरेंद्र नागर डॉ. आरएन यादव के बीच सीएमएचओ पद को लेकर रस्साकशी चल रही थी। दोपहर को निदेशक (जन स्वास्थ्य) द्वारा एक आदेश जारी कर डॉ. नरेंद्र नागर की पोस्टिंग मोबाइल सर्जिकल यूनिट, कोटा में कर दी। इसके साथ ही हाईकोर्ट से ऑर्डर लेकर आए डॉ. आरएन यादव सीएमएचओ बन गए।
इससे पहले सुबह जैसे ही डॉ. यादव ऑफिस पहुंचे तो उन्होंने चार्ज एज्यूम कर लिया। इसकी सूचना निदेशालय को भेजी गई तो कुछ ही घंटों बाद नए आदेश जारी हो गए। गौरतलब है कि डॉ. यादव ने 23 दिसंबर को हाईकोर्ट डायरेक्ट्रेट का ऑर्डर लेकर सीएमएचओ पद पर ज्वॉइन किया था। लेकिन इस पद पर काम कर रहे डॉ. नरेंद्र नागर को लेकर कोई आदेश जारी नहीं हुआ था। ऐसे में असमंजस की स्थिति पैदा हो गई थी। डॉ. नागर का कहना था कि उन्हें कोई आदेश नहीं मिले, ऐसे में वे इसी पद पर काम करते रहेंगे। वहीं डॉ. यादव का कहना था कि मुझे हाईकोर्ट के आदेश की पालना में डायरेक्टर ने कोटा सीएमएचओ पद पर लगाया है। दोनों के बीच ऐसी स्थितियां भी बनीं कि ऑफिस के ताले लगा दिए गए और सरकारी वाहन के ड्राइवर ने डॉ. यादव को बैठक में ले जाने से मना कर दिया। आखिरकार बुधवार को नया आदेश जारी होने के साथ ही सारी तस्वीर स्पष्ट हो गई। डॉ. यादव ने कहा कि हमारे बीच आपस में कोई विवाद नहीं था, दोनों सरकारी आदेशों की पालना कर रहे थे और अब भी कर रहे हैं। वहीं, डॉ. नागर ने कहा कि मैं गुरुवार को मोबाइल सर्जिकल यूनिट में कार्यभार ग्रहण कर लूंगा। यदि यही आदेश पहले मिल जाता तो असमंजस नहीं होता।
hin_Deva hin_Deva hin_Deva